กรมการศาสนา พร้อมจัดพิธีทางศาสนามหามงคล 5 ศาสนา เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
นายเกรียงศักดิ์ บุญประสิทธิ์ อธิบดีกรมการศาสนา กล่าวว่า ตามที่ได้รับมอบหมายจากรัฐบาลให้กรมการศาสนา กระทรวงวัฒนธรรม ประสานงานในการจัดพิธีทางศาสนามหามงคล 5 ศาสนา เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 นั้น จึงจัดประชุมคณะทำงานหารือถึงการเตรียมการโดยมีองค์การ 5 ศาสนาในประเทศไทยร่วมหารือจัดเตรียมความพร้อมประกอบศาสนพิธีของแต่ละศาสนาในวันที่ 12 สิงหาคม 2565 ในเวลา 09.09 น.ประกอบด้วย ศาสนาพุทธ อิสลาม คริสต์  พราหมณ์-ฮินดู และซิกข์ สำหรับส่วนกลางกำหนดจัดพิธี ณ บริเวณท้องสนามหลวง โดยช่วงเช้าพิธีตักบาตรพระสงฆ์จำนวน 91 รูป เป็นพระสงฆ์จากโครงการบรรพชาอุปสมบทเฉลิมพระเกียรติฯ ถวายพระราชกุศล โดยมีพลเอก ประยุทธ์ จันทร์โอชา นายกรัฐมนตรี พร้อมคณะรัฐมนตรีร่วมประกอบพิธี ขณะที่ในส่วนภูมิภาค สำนักงานวัฒนธรรมจังหวัดทุกจังหวัดจัดพิธี ณ ศาลากลางจังหวัด หรือสถานที่ที่เหมาะสมโดยมีผู้ว่าราชการจังหวัดเป็นประธานในพิธี  นอกจากนี้ องค์การศาสนาในประเทศไทย ยังได้จัดกิจกรรมเฉลิมพระเกียรติตลอดเดือนสิงหาคม ได้แก่ กิจกรรมศาสนิกสัมพันธ์จิตอาสา เฉลิมพระเกียรติ นิทรรศการเผยแพร่พระราชประวัติและพระราชกรณียกิจด้านศาสนายังศาสนสถานของแต่ละศาสนา